Predkladacia správa 

1.	Úvod

Vláda SR na základe iniciatívneho návrhu primátora hlavného mesta SR Bratislavy prijala na svojom zasadnutí 10. mája 2000 uznesenie č. 315  k „Návrhu riešenia aktuálnych problémov hlavného mesta SR“,  v ktorom súhlasila s prísľubom štátnej záruky v roku 2000 za úvery na zabezpečenie financovania stavby „Most Košická“.
Uznesenie vlády SR č. 315 z 10.mája 2000 k „Návrhu riešenia aktuálnych problémov hlavného mesta SR“ uložilo v bode C.2. ministrovi dopravy, pôšt a telekomunikácií v spolupráci s primátorom hlavného mesta SR Bratislavy zabezpečiť vloženie nehnuteľností uvedených v prílohe č. 1, ktoré sú vo vlastníctve štátu a boli v správe Štátnej plavebnej správy ako majetkový vklad do obchodných spoločností patriacich hlavnému mestu SR Bratislavy. Hlavné mesto SR určilo akciovú spoločnosť METRO Bratislava, a.s., ktorej je zakladateľom a v tom čase bolo aj jej 100% akcionárom. Predmetom vkladu do obchodnej spoločnosti Metro Bratislava, a.s.  mali byť pozemky v katastrálnom území Nivy, a to parcely č. 9182/2, 9182/10, 9182/11, 9184/3, 9185/2, 9185/3, 9189, 9190, 9191, 9192, 9193/2 až 9193/19, 9193/79, 9193/116, 9184/2, 9193/32, 9193/80 a 9193/81 mimo pozemkov, na ktorých sú postavené budovy, sklad č.7 a 20 m širokej pobrežnej zóny.
Ministerstvo dopravy, pôšt a telekomunikácií SR zabezpečilo plnenie úlohy C.2 použitím zákona NR SR č. 278/1993 Z. z. o správe majetku štátu v znení neskorších predpisov, ktorý umožňuje ústrednému orgánu štátnej správy vložiť majetkový vklad do obchodnej spoločnosti, ak na takýto vklad udelí Ministerstvo financií SR súhlas podľa § 13 odst. 7 zákona. Za tým účelom Ministerstvo dopravy, pôšt a telekomunikácií SR uložilo Štátnej plavebnej správe previesť bezodplatne predmetné pozemky do správy ministerstva podľa § 9 odst. 1 zákona.  Následne po získaní súhlasu Ministerstva financií SR vstúpilo Ministerstvo dopravy, pôšt a telekomunikácií do spoločnosti METRO Bratislava, a.s. vložením nepeňažného vkladu, čím sa stalo akcionárom spoločnosti s 34% podielom.
Plnením úlohy C.2 sa však zistilo, že vylúčením pozemkov, na ktorých sú postavené budovy, skladu č. 7 a 20 metrov širokej pobrežnej zóny nemohol mať predmet vkladu parametre vyčíslené v prílohe, a to výmeru 123 000 m² a hodnotu 184 500 000,-Sk. Pozemky pod  budovami parc. č. 9184/2, 9184/3, 9185/2, 9185/3, 9192, 9193/80, sklad č.7 parc. č. 9192 a pozemky, ktoré sa nachádzajú v pobrežnej zóne parc. č. 9193/7, 9193/8, 9193/32, 9193/79, 9193/81 nemohli byť predmetom vloženia do obchodnej spoločnosti. Reálna výmera pozemkov, ktoré sa  podľa textu úlohy C.2 mali vložiť do spoločnosti, bola teda 78 755 m² v účtovnej hodnote 129 945 750,-Sk . Z toho bolo do spoločnosti METRO Bratislava, a.s.  vložených 73 654 m² v účtovnej hodnote 121 529 100,-Sk. Konkrétne sa jedná o pozemky parc. č. 9182/2, 9182/10, 9182/11, 9189, 9190, 9191, 9193/2, 9193/3, 9193/4, 9193/5, 9193/6, 9193/9, 9193/10, 9193/11, 9193/14, 9193/16, 9193/17, 9193/18, 9193/19, 9193/116, a to vo výmere 73 654 m² a v hodnote 121 529 100,-Sk. Nedošlo k vloženiu pozemkov parc. č. 9193/12, 9193/13, 9193/15, na ktorých bola v danom čase v katastri nehnuteľností zapísaná plomba (v súčasnosti už odstránená). Zároveň sa zmenou v geometrickom pláne rozdelil pozemok s pôvodným parc. č. 9193/79 z dôvodu jeho značnej rozlohy 8729 m². Časť pozemku sa nachádza v 20 m pobrežnej zóne, pričom zvyšná časť pozemku v rozlohe 2299 m² je potrebná na výstavbu mosta Košická. Tejto časti pozemku bolo ponechané pôvodné parc. č. 9193/79. Po dodatočnom prehodnotí sa zistilo, že pozemok parcelné číslo 9193/79 sa nachádza v územnom obvode prístavu. Vychádzajú z §5 ods. 5 Zákona č. 338/2000 Z .z. o vnútrozemskej plavbe a o zmene a doplnení niektorých zákonov, tento zostáva naďalej vo vlastníctve štátu. 

2.	Zhodnotenie súčasného stavu

Zohľadnenie potrieb pripravovanej  výstavby administratívneho a obchodného centra v zóne Pribinova a porovnanie so skutkovým stavom, ktorý vzniká naplnením bodu C.2. uznesenia č.315/2000 vzhľadom na obmedzenia v ňom obsiahnuté ukazujú, že najpriaznivejšie podmienky by vznikli po obsahovom upresnení uznesenia vlády č. 315/2000 vložením novej prílohy č. 2 a novej úlohy C.3.
Ministerstvo dopravy, pôšt a telekomunikácií SR na základe požiadavky Ministerstva financií SR vykonalo fyzickú previerku pozemkov v prístave Bratislava, ktoré mali byť predmetom vkladu do obchodnej spoločnosti METRO Bratislava, a.s. podľa uznesenia vlády č. 315/2000. Z preverených 34 parciel  bolo 20 parciel vložených do spoločnosti METRO Bratislava, a.s. , 3 pozemky na ktorých bola zapísaná plomba a na žiadosť ministerstva došlo k jej odstráneniu, budú vložené dodatočne a ďalších 11 pozemkov je zastavaných alebo sa nachádzajú v nábrežnej zóne, a teda nemôžu byť predmetom vkladu. Súčasne ministerstvo vykonalo previerku ďalších 35 parciel nad rámec vládneho uznesenia zapísaných na LV č. 3109.
Vzhľadom na uvedenú skutočnosť spoločnosť METRO Bratislava a.s. v spolupráci s MDPT SR a ŠPS opätovne uskutočnila aktualizáciu a upresnenie pozemkov podľa digitálnych máp v priestore  mimo  územného obvodu bratislavského prístavu, vhodných pre majetkový vklad do  spoločnosti METRO Bratislava, a.s.  
Návrh pozemkov na majetkový vklad do spoločnosti METRO Bratislava, a.s. je potrebné hodnotiť aj z pohľadu zámerov hlavného mesta SR Bratislavy, jednak vo vzťahu k výstavbe premostenia Dunaja a tiež z potrieb pripravovanej výstavby administratívneho a obchodného centra v zóne Pribinova.
Ostatné pozemky uvedené v prílohe č.2 kompletizujú územie budúceho administratívneho a obchodného centra v zóne Pribinova v rozsahu od nábrežnej hrany  po súčasnú ulicu Pribinova, od hranice vlastníctva Ministerstva vnútra SR až po hranicu územného obvodu bratislavského prístavu.
	
Návrh opatrení

Na základe vyššie uvedeného navrhujeme doplniť do uznesenia vlády SR č. 315 z 10. mája 2000 prílohu č. 2, ktorá obsahuje tieto pozemky: parc. č. 9186/4, 9186/22, 9186/24, 9186/30, 9186/40, 9186/41, 9193/1, 9193/20,  9193/ 158 – 179, 9193/201, 9193/202, 9193/203, 9205, 9206/5.
Celková výmera pozemkov, ktoré sa dopĺňajú do uznesenia vlády SR č. 315 z 10. mája 2000 nad jeho rámec, je 11 667 m², čo vo finančnom ohodnotení predstavuje 25 935 000,-Sk.
            Materiál nemá finančný, ekonomický, environmentálny vplyv ani vplyv na zamestnanosť.